title: عيون أم الربيع
text: عيون أم ربيع، بلاصة طبيعية ف لمغريب، كاينة فجيهة بني ملال خنيفرة، إقليم خنيفرة، جماعة أم ربيع، بين لمدينة د أزرو و لمدينة د خنيفرة ف لأطلس لمتوسط، هاد لبلاصة الطبيعية هي بزاف ديال لعيون دلما لي مجهدة، و مجموعة ف بلاصة وحدة، و لعدد ديالها 47 عين، 40 منها حلوة، و7 مالحين، زيد على هادشي، لمنطقة فيها شلال مالح، عندو رواج سياحي كبير، تحت منو تكونات ضاية صغيرة بسباب الجهد باش تايطيح لما. هاد لبلاصة هي لمنبع لكبير ديال واد أم ربيع، تاني أكبر واد ف لمغريب، و لي لمصب ديالو كاين ف مدينة أزمور على لمحيط لأطلسي. زيادة على ڭاع هادشي، هاد لبلاصة فيها مغارة تايجري لما ف لقاع ديالها، هاد لمغارة جهزوها الناس د لمنطقة باش يوليو يستتمروها ف سّياحة. لإرتفاع ديال هاد لبلاصة 1300 ميترو تقريبا على لمستوى د لبحر، و تايطيح فيها خير ربي ديال التلج ف شتا.